title: A Bizottság (EU) 2019/1213 végrehajtási rendelete (2019. július 12.) a fedélzeti tömegmérő berendezések interoperabilitásának és kompatibilitásának végrehajtására vonatkozó egységes feltételeket biztosító részletes rendelkezéseknek a 96/53/EK tanácsi irányelv értelmében történő megállapításáról (EGT-vonatkozású szöveg.)

text:
                  18.7.2019

                  HU

                  Az Európai Unió Hivatalos Lapja

                  L 192/1

         A BIZOTTSÁG (EU) 2019/1213 VÉGREHAJTÁSI RENDELETE
         (2019. július 12.)
         a fedélzeti tömegmérő berendezések interoperabilitásának és kompatibilitásának végrehajtására vonatkozó egységes feltételeket biztosító részletes rendelkezéseknek a 96/53/EK tanácsi irányelv értelmében történő megállapításáról
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel az 1996. július 25-i 96/53/EK tanácsi irányelvre (1) és különösen annak 10d. cikke (5) bekezdésér,
         mivel:

                     (1)

                     A fedélzeti tömegmérő berendezés a 96/53/EK irányelv által a tagállamok számára a túlterhelt járművek vagy jármű-kombinációk ellenőrzésének elvégzésére biztosított lehetőség.

                     (2)

                     A 96/53/EK irányelv 10d. cikke (5) bekezdésének második albekezdésével összhangban az interoperabilitás biztosítása érdekében a fedélzeti tömegmérő berendezésnek képesnek kell lennie arra, hogy a mozgó járműről bármikor továbbítsa a tömegadatokat az illetékes hatóságoknak és a gépjárművezetőnek egy, a CEN által a speciális célú, rövid hatótávolságú adatátvitel területén közzétett szabványoknak megfelelő interfészen keresztül. Ezért olyan műszaki előírásokat kell elfogadni, amelyek a szabványok tartalmát a fedélzeti tömegmérő berendezések által továbbítandó információk sajátosságaihoz igazítják.

                     (3)

                     Fedélzeti tömegmérő berendezések beszerelhetők gépjárművekbe, valamint pótkocsikba és félpótkocsikba is. Biztosítani kell, hogy az egy jármű-kombinációt alkotó különböző járművekbe beszerelt fedélzeti tömegmérő berendezések kölcsönösen kompatibilisek legyenek egymással. A kompatibilitást a 2010/40/EU európai parlamenti és tanácsi irányelvet (2) a kooperatív intelligens közlekedési rendszerek kiépítése és gyakorlati használata tekintetében kiegészítő, felhatalmazáson alapuló jogi aktusban említett, a C-ITS-re vonatkozó európai szabványok végrehajtásával kell biztosítani.

                     (4)

                     A fedélzeti tömegmérő berendezések beépítésére megbízást adó tagállamok számára lehetővé kell tenni, hogy az említett kötelezettség alól mentesítsék azokat a járműveket, illetve jármű-kombinációkat, amelyek esetében lehetetlen meghaladni a megengedett legnagyobb össztömeget, mint például a kifejezetten folyadékok vagy élő állatok szállítására tervezett pótkocsik vagy félpótkocsik.

                     (5)

                     A fedélzeti tömegmérő berendezések végrehajtás céljából történő használata manipulációs kísérletekhez vezethet, miként más járműrendszerek, például a menetíró készülék vagy a kibocsátások korlátozására szolgáló rendszerek esetében történik. Annak érdekében, hogy megfelelő szintű, manipuláció elleni védelmet lehessen fenntartani, a gépjármű és a pótkocsi, illetve a félpótkocsi közötti kommunikációt biztosítani kell. Ezen túlmenően a fedélzeti tömegmérő berendezéseket a közös kritériumok alapján egy, az informatikai biztonságértékelési tanúsítványok kölcsönös elismeréséről szóló megállapodás („Mutual Recognition Agreement of Information Technology Security Evaluation Certificates”) keretében a vezető tisztviselők információs rendszerek biztonságával foglalkozó csoportjának (Senior Officials Group on Information Systems Security, SOG-IS) igazgatótanácsa által elismert tanúsító szervnek kell tanúsítania.

                     (6)

                     Azoknak a tagállamoknak, amelyek a fedélzeti tömegmérő berendezések járművekbe történő beépítése mellett döntenek, biztosítaniuk kell, hogy a járművek szóban forgó berendezését OBW-szakműhelyekben ellenőrizzék. Az e rendeletben meghatározott interoperabilitási szabályok egységes végrehajtásának biztosítása érdekében a szóban forgó garantálniuk kell, hogy a fedélzeti berendezés megfelelő pontossággal működjön. Az említett műhelyek – a szükséges kiigazításokkal – lehetnek a 2014/45/EU európai parlamenti és tanácsi irányelvben (3) említett műszaki vizsgálóállomások, a 165/2014/EU európai parlamenti és tanácsi rendeletben (4) említett műhelyek, vagy bármely más, az e rendelet követelményeit tiszteletben tartó műhelyek. Azok a tagállamok, amelyek a 96/53/EK irányelv 10d. cikkének (1) bekezdése alapján nem kívánják bevezetni a fedélzeti tömegmérő berendezéseket, nem kötelesek létrehozni az említett műhelyeket.

                     (7)

                     A technológia jelenlegi állása 2021. május 27-ig nem teszi lehetővé sem a CEN DSRC, sem a C-ITS kommunikációs szabványok megvalósítását a fedélzeti tömegmérő berendezésekben. Ezért a fedélzeti tömegmérő berendezések bevezetése tekintetében fokozatos megközelítést kell követni annak érdekében, hogy az ágazat ki tudjon fejleszteni az e rendelet követelményeinek és különösen a II. mellékletnek, valamint a III. melléklet egyes követelményeinek megfelelő termékeket. Azoknak a tagállamoknak, amelyek a fedélzeti tömegmérő berendezések járművekbe történő beépítése mellett döntenek, 2021. május 27-re az I. és a III. mellékletben meghatározott 1. szakaszra vonatkozó követelményeket kell alkalmazniuk. További hároméves időszakot kell biztosítani a II. mellékletben meghatározott követelmények, valamint az I. és a III. mellékletben a 2. szakaszra vonatkozóan meghatározott követelmények alkalmazására.

                     (8)

                     A tagállamok egyedi intézkedéseket hozhatnak annak előírása céljából, hogy a 96/53/EK irányelvnek való megfelelés biztosítása érdekében az illetékes hatóságok által ellenőrizendő, a területükön 2021. május 27-től kezdve forgalomba hozott és nyilvántartásba vett járműveket felszereljék fedélzeti tömegmérő berendezéssel. Az említett időpont előtt forgalomba hozott és nyilvántartásba vett járműveket nem kell ilyen berendezéssel utólag felszerelni.

                     (9)

                     Az e rendeletben előírt intézkedések összhangban vannak a 96/53/EK irányelv 10i. cikkében említett közúti szállítási bizottság véleményével,

               ELFOGADTA EZT A RENDELETET:

            1. cikk
            Alkalmazási kör

               (1)   Ez a rendelet egységes feltételeket állapít meg a járművekbe vagy jármű-kombinációkba beépített fedélzeti tömegmérő berendezések interoperabilitására és kompatibilitására vonatkozóan annak érdekében, hogy biztosítsa a 96/53/EK tanácsi irányelv 10d. cikke (4)–(5) bekezdésének vagy azon tagállam nemzeti közlekedési szabályaiban a megengedett legnagyobb tömegre vonatkozóan meghatározott követelményeknek való megfelelést, amelyben a járművet használják.

               (2)   Ez a rendelet nem alkalmazandó azokra a tagállamokra, amelyek a 96/53/EK irányelv 10d. cikkének (1) bekezdése alapján nem kívánják bevezetni a fedélzeti tömegmérő berendezéseket.

               (3)   A tagállamok a fedélzeti tömegmérő berendezések beépítésére vonatkozó kötelezettség alól mentesíthetik azokat a járműveket vagy jármű-kombinációkat, amelyeknek a kialakítása vagy rakományának típusa lehetetlenné teszi a megengedett legnagyobb össztömeg túllépését. Ezek a mentességek nem alapulhatnak a gyártó által megadott jármű műszakilag megengedett legnagyobb terhelt tömegén. Az illetékes hatóságok továbbra is ellenőrizhetik a mentességet élvező járművek vagy jármű-kombinációk megengedett legnagyobb össztömegét.

            2. cikk
            Fogalommeghatározások
            E rendelet alkalmazásában:
            a)   „fedélzeti tömegmérő berendezés” („OBW”): olyan, jármű fedélzetén található berendezés, amely képes meghatározni az össztömeget vagy a tengelyterhelést;
            b)   „össztömeg”: a gépjárműnek, illetve jármű-kombináció esetében a jármű-kombinációnak az OBW által meghatározott össztömege kilogrammban;
            c)   „tengelyterhelés” vagy „tengelysúly”: egy terhelt tengelyre vagy tengelycsoportra jutó, az OBW által meghatározott tömeg kilogrammban;
            d)   „számított tömeg” vagy „tömegérték”: vagy az össztömeg, vagy a tengelyterhelés kilogrammban;
            e)   „gépjárműegység” („MVU”): az OBW gépjárműben elhelyezett azon része, az érzékelők kivételével, amely képes az adatok összegyűjtésére, tárolására és feldolgozására, valamint az ezen adatokból eredő tömegérték kiszámítására;
            f)   „pótkocsiegység” („TU”): az OBW pótkocsiban vagy félpótkocsiban elhelyezett azon része, az érzékelők kivételével, amely képes a pótkocsi vagy félpótkocsi berendezéséből származó adatok összegyűjtésére, tárolására és feldolgozására, valamint az ezen adatokból eredő tengelyterhelés-értékek kiszámítására;
            g)   „speciális célú, rövid hatótávolságú adatátviteli járműegység” („DSRC-VU”): az (EU) 2016/799 bizottsági végrehajtási rendelet (5) IC. mellékletének 14. függelékében említett „korai távészlelő eszköz”, amely képes az MVU-tól vagy a C-ITS állomástól fogadni az OWS-adatokat, és továbbítani azokat az REDCR-nek;
            h)   „korai távészleléssel történő kommunikációhoz használt leolvasó” („REDCR”): a végrehajtó hatóságok birtokában lévő, a korai távészleléssel történő kommunikációhoz használt leolvasó, amely képes olvasni a DSRC-VU által továbbított OWS-adatokat. Az REDCR lehet ugyanaz az eszköz, amelyet az (EU) 2016/799 rendelet értelmében az RTM-adatok olvasására használnak, bár az RTM-adatokat és az OWS-adatokat az REDCR-rel kezdeményezett külön kérés keretében kell továbbítani;
            i)   „tömegadatok”: az OBW elemei között továbbított nyers adatok, amelyeket a számított tömeg kiszámításához fel kell dolgozni;
            j)   „fedélzeti tömegmérő rendszer adatai” („OWS-adatok”): az REDCR által a DSRC-VU-tól kért, meghatározott formátumú biztonságos adatok;
            k)   „érzékelő”: az OBW azon eleme, amely meghatározott fizikai paraméterek mérésével képes tömegadatokat előállítani, amelyeket azután az MVU vagy a TU további feldolgozásra felhasznál;
            l)   „kooperatív intelligens közlekedési rendszerállomás” („C-ITS-állomás”): a 2010/40/EU irányelv 6. cikkének (1) bekezdése alapján elfogadott, az említett irányelvet a kooperatív intelligens közlekedési rendszerek kiépítése és gyakorlati használata tekintetében kiegészítő, felhatalmazáson alapuló jogi aktus értelmében vett C-ITS-állomás;
            m)   „címkiosztási szakasz”: egy jármű-kombinációt alkotó járművek közötti elektronikus kommunikáció előzetes szakasza, amelynek során minden egyes járműhöz pozíció kerül hozzárendelésre.
            n)   „fedélzeti tömegmérő berendezésre szakosodott műhely” („OBW-szakműhely”): olyan műhely, amely számára egy tagállam engedélyezte, hogy fedélzeti tömegmérő berendezéseken ellenőrzéseket végezzen.

            3. cikk
            A tanúsítási politika
            A tagállamok gondoskodnak arról, hogy legyen legalább egy gyökér-hitelesítésszolgáltató, egy felvételi hatóság és egy engedélyező hatóság, amely képes a fedélzeti tömegmérő berendezések vonatkozásában betölteni a 2010/40/EU irányelv 6. cikkének (1) bekezdése alapján elfogadott, az említett irányelvet a kooperatív intelligens közlekedési rendszerek kiépítése és gyakorlati használata tekintetében kiegészítő, felhatalmazáson alapuló jogi aktusban említett, a kooperatív intelligens közlekedési rendszerek (C-ITS) kiépítését és gyakorlati használatát szolgáló tanúsítási politikában meghatározott funkciókat.

            4. cikk
            Időszakos vizsgálatok

               (1)   A fedélzeti tömegmérő berendezésen a járműbe vagy a jármű-kombinációba történő beépítését követően kétévente OBW-szakműhelyben időszakos vizsgálatot kell végezni.

               (2)   Az időszakos vizsgálatot a IV. melléklettel összhangban kell elvégezni.

               (3)   A vizsgálatoknak biztosítaniuk kell az alábbi követelményeknek való megfelelést:

                           a)

                           a fedélzeti tömegmérő berendezés a gyártó által megadott dokumentációnak megfelelően van beszerelve, és a járműhöz megfelelő;

                           b)

                           a fedélzeti tömegmérő berendezés megfelelően működik, és pontos tömegértékeket szolgáltat;

                           c)

                           a fedélzeti tömegmérő berendezéshez nem csatlakozik manipulációs eszköz, illetve nincs nyoma ilyen eszközök használatának.

               (4)   A vizsgálat végén az OBW-szakműhely vizsgálati jelentést ad ki a fedélzeti tömegmérő berendezésről. A jelentés egy példányát a járműben kell tartani.

               (5)   A vizsgálati jelentésnek legalább a következő információkat kell tartalmaznia:

                           a)

                           jármű-azonosító szám (VIN vagy alvázszám);

                           b)

                           a vizsgálat helye és időpontja;

                           c)

                           a vizsgálat sikeressége (igen/nem);

                           d)

                           az azonosított hiányosságok, beleértve a manipulációt is, valamint az elfogadott megoldások;

                           e)

                           a következő időszakos vizsgálatnak vagy a jelenlegi bizonyítvány lejáratának az időpontja (ha az erről való tájékoztatás nem más úton történik);

                           f)

                           az OBW-szakműhely megnevezése, címe és azonosító száma, valamint a vizsgálatért felelős ellenőr aláírása vagy azonosítója;

                           g)

                           az időszakos vizsgálathoz használt, tanúsított mérőeszköz jelzése, típusa, azonosító száma, típusvizsgálati tanúsítványának száma és legutóbbi hitelesítésének dátuma.

               (6)   A vizsgálati jelentéseket a jelentés elkészültétől számított legalább két évig meg kell őrizni, bár a tagállamok dönthetnek úgy, hogy a vizsgálati jelentéseket az adott időszak alatt az illetékes hatóságnak továbbítják. Abban az esetben, ha az ellenőrzési jelentéseket az OBW-szakműhely őrzi meg, az illetékes hatóság kérésére annak rendelkezésére bocsátja az említett időszak alatt elvégzett vizsgálatokról és kalibrálásokról szóló jelentéseket.

            5. cikk
            OBW-szakműhelyek

               (1)   A tagállamok jóváhagyják, rendszeresen ellenőrzik és hitelesítik az OBW-szakműhelyeket, amelyek a fedélzeti tömegmérő berendezések ellenőrzését végezhetik.

               (2)   A tagállamok gondoskodnak arról, hogy a területükön található OBW-szakműhelyek a fedélzeti tömegmérő berendezések vizsgálatát megbízhatóan végezzék. E célból olyan eljárásokat dolgoznak ki és tesznek közzé, amelyek biztosítják az alábbi minimumkritériumok teljesülését:

                           a)

                           az OBW-szakműhely személyzete megfelelő képzésben részesült;

                           b)

                           a vonatkozó vizsgálatok és feladatok elvégzéséhez szükséges berendezés rendelkezésre áll, és azt a 2014/31/EU európai parlamenti és tanácsi irányelvnek (6) vagy a 2014/32/EU európai parlamenti és tanácsi irányelvnek (7) megfelelően tanúsították;

                           c)

                           a műhelyek jó hírnévvel rendelkeznek.

               (3)   Az OBW-szakműhelyekben a következő ellenőrzéseket végzik el:

                           a)

                           a felügyeleti szerv ötévente legalább egyszer ellenőrzi a fedélzeti tömegmérő berendezések kezelése során alkalmazott eljárásokat. Az ellenőrzés a 2014/45/EU irányelv V. mellékletének 1. pontjában meghatározott feladatokra és tevékenységekre összpontosít; a felügyeleti szervnek meg kell felelnie az említett melléklet 2. pontjában meghatározott követelményeknek;

                           b)

                           előre be nem jelentett műszaki ellenőrzésekre is sor kerülhet a beépítések, az ellenőrzések és – adott esetben – a kalibrálás ellenőrzése céljából.

               (4)   A tagállamok megteszik a megfelelő intézkedéseket az OBW-szakműhelyek és a közlekedési vállalkozások közötti összeférhetetlenség megelőzése érdekében. Különösen abban az esetben, ha az összeférhetetlenség komoly kockázata áll fenn, például ha az OBW-szakműhely szállítási vállalkozás tulajdonában van, további egyedi intézkedéseket kell hozni annak biztosítása érdekében, hogy az OBW-szakműhelyek megfeleljenek e cikknek.

               (5)   A tagállamok illetékes hatóságai honlapjukon közzéteszik az OBW-szakműhelyek naprakész jegyzékét, amely legalább a következő adatokat tartalmazza:

                           a)

                           a műhely azonosító száma és a műhely [-t alkotó szervezet(ek)] neve;

                           b)

                           postai cím;

                           c)

                           e-mail-cím;

                           d)

                           telefonszám.

               (6)   A tagállamok illetékes hatóságai – akár ideiglenesen, akár véglegesen – visszavonják a jóváhagyást azoktól az OBW-szakműhelyektől, amelyek nem tesznek eleget az e rendelet szerinti kötelezettségeiknek.

            6. cikk
            Hatálybalépés és alkalmazás
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.
            Ezt a rendeletet 2021. május 27-től kell alkalmazni.
            Az I. melléklet 1.4. d), 5.3. és 8.1. pontját, a II. mellékletet, valamint a III. melléklet 3., 8.2. és 10. pontját azonban 2024. május 27-től kell alkalmazni.

            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2019. július 12-én.

                  a Bizottság részéről

                  az elnök

               Jean-Claude JUNCKER

            (1)  A Tanács 96/53/EK irányelve (1996. július 25.) a Közösségen belül közlekedő egyes közúti járművek nemzeti és a nemzetközi forgalomban megengedett legnagyobb méreteinek, valamint a nemzetközi forgalomban megengedett legnagyobb össztömegének megállapításáról (HL L 235., 1996.9.17., 59. o.).

            (2)  Az Európai Parlament és a Tanács 2010/40/EU irányelve (2010. július 7.) az intelligens közlekedési rendszereknek a közúti közlekedés területén történő kiépítésére, valamint a más közlekedési módokhoz való kapcsolódására vonatkozó keretről (HL L 207., 2010.8.6., 1. o.).

            (3)  Az Európai Parlament és a Tanács 2014/45/EU irányelve (2014. április 3.) a gépjárművek és pótkocsijaik időszakos műszaki vizsgálatáról és a 2009/40/EK irányelv hatályon kívül helyezéséről (HL L 127., 2014.4.29., 51. o.).

            (4)  Az Európai Parlament és a Tanács 165/2014/EU rendelete (2014. február 4.) a közúti közlekedésben használt menetíró készülékekről, a közúti közlekedésben használt menetíró készülékekről szóló 3821/85/EGK tanácsi rendelet hatályon kívül helyezéséről és a közúti szállításra vonatkozó egyes szociális jogszabályok összehangolásáról szóló 561/2006/EK európai parlamenti és tanácsi rendelet módosításáról (HL L 60., 2014.2.28., 1. o.).

            (5)  A Bizottság (EU) 2016/799 végrehajtási rendelete (2016. március 18.) a menetíró készülékek és alkatrészeik kialakítására, tesztelésére, beépítésére, működtetésére és javítására vonatkozó követelményeket meghatározó 165/2014/EU európai parlamenti és tanácsi rendelet végrehajtásáról (HL L 139., 2016.5.26., 1. o.).

            (6)  Az Európai Parlament és a Tanács 2014/31/EU irányelve (2014. február 26.) a nem automatikus működésű mérlegek forgalmazására vonatkozó tagállami jogszabályok harmonizációjáról (HL L 96., 2014.3.29., 107. o.).

            (7)  Az Európai Parlament és a Tanács 2014/32/EU irányelve (2014. február 26.) a mérőműszerek forgalmazására vonatkozó tagállami jogszabályok harmonizálásáról (HL L 96., 2014.3.29., 149. o.).

            I. MELLÉKLET

               A FEDÉLZETI TÖMEGMÉRŐ BERENDEZÉSEKRE („OBW”) VONATKOZÓ ÁLTALÁNOS RENDELKEZÉSEK

            1.   Általános rendelkezések

            1.1.   A rendelet hatálya az alábbi típusú OBW-rendszerekre terjed ki:

                        a)

                        dinamikus rendszer: olyan OBW-rendszer, amely a jármű mozgása közben rögzített olyan paraméterekről történő információgyűjtés és -feldolgozás révén határozza meg a tömeget, mint például a gyorsulás, a húzó- vagy a fékezőerő, amelyek a jármű álló helyzetében nem következnek be;

                        b)

                        statikus rendszer: olyan OBW-rendszer, amely a jármű álló helyzetében rögzített olyan paraméterekről szerzett információk alapján határozza meg a tömeget, mint például az alatta mért légnyomás.

                  1.2.   E rendelet végrehajtása két szakaszban történik:

                        a)

                        az 5.2. pontban említett, 1. szakasz szerinti OBW;

                        b)

                        az 5.3. pontban említett, 2. szakasz szerinti OBW.

                  1.3.   Az OBW kiszámítja az össztömeget és opcionálisan a tengelyterhelés értékét is.
            1.4.   Az OBW a következő elemekből áll:

                        a)

                        egy, a gépjárműben elhelyezett gépjárműegység („MVU”);

                        b)

                        opcionálisan egy TU a pótkocsiban vagy a félpótkocsiban;

                        c)

                        érzékelők;

                        d)

                        a 2. szakaszban C-ITS-állomás minden olyan járműben, amelyben MVU vagy TU található.

                  1.5.   Az MVU és a pótkocsiegység egyaránt állhat egyetlen feldolgozóegységből, illetve különböző egységekből.
            2.   Gépjárműegység („MVU”)

            Az MVU:

                        a)

                        fogadja a tengelyterhelés-adatot a TU-tól, ha ez utóbbi jelen van;

                        b)

                        összegyűjti a tömegadatokat a gépjárműben lévő érzékelőktől;

                        c)

                        feldolgozza a rendelkezésre álló információkat, és kiszámítja a megfelelő tömegértékeket;

                  3.   Pótkocsiegység („TU”)

            Amennyiben jelen van, a TU:

                        a)

                        összegyűjti a tömegadatokat a pótkocsiban vagy félpótkocsiban lévő érzékelőktől, feldolgozza a rendelkezésre álló információkat, és kiszámítja az ezekből az adatokból eredő tengelyterheléseket;

                        b)

                        a tengelyterhelés-értékeket továbbítja a gépjárműnek.

                  4.   A tömeg kiszámítása

            4.1.   A dinamikus rendszerek esetében az első tömegértéket legkésőbb 15 perccel az után kell kiszámítani, hogy a jármű elindult a menetirányba, majd 10 percenként vagy annál gyakrabban újra ki kell számítani.
            4.2.   A statikus rendszerek esetében a tömegértékeket percenként ki kell számítani, amikor a gyújtás bekapcsolt állapotban, a jármű pedig álló helyzetben van.
            4.3.   A számított tömegnek 100 kg-os vagy annál nagyobb pontosságúnak kell lennie.
            5.   Jármű-kombinációt alkotó gépjármű és pótkocsi vagy félpótkocsi közötti információcsere

            5.1.   Minden pótkocsi vagy félpótkocsi a gépjármű rendelkezésére bocsátja az előbbi által az 5.2. vagy adott esetben az 5.3. pont szerint kiszámított tömegértékeket.
            5.2.   1. szakasz szerinti OBW
            5.2.1.   Minden pótkocsihoz vagy félpótkocsihoz az ISO 11992-2:2014 szabványban meghatározott dinamikus címkiosztás keretében hozzá kell rendelni egy, a jármű-kombináción belüli pozíciót.
            5.2.2.   A címkiosztási szakaszt követően minden egyes pótkocsi vagy félpótkocsi TU-ja továbbítja az MVU-nak a tengelyterhelések összegét vagy a tengelyterhelést az ISO 11992-2:2014 szabvány 6.5.4.7. és 6.5.5.42. pontjában megadott leírásnak megfelelően.
            5.2.3.   A tengelyterhelés összegére vagy a tengelyterhelésre vonatkozó üzeneteknek az ISO 11992-2:2014 szabványban az EBS22 és az RGE22 típusú üzenetek tekintetében meghatározott előírásokat kell követniük.
            5.2.4.   Az üzenetek formátumának, útvonalának és általános paramétertartományainak összhangban kell lenniük az ISO 11992-2:2014 szabvány 6.1., 6.3. és 6.4. pontjával.
            5.3.   2. szakasz szerinti OBW
            A gépjárművek és a vontatott pótkocsik vagy félpótkocsik közötti információcserére a II. mellékletben meghatározott C-ITS-állomások segítségével kerül sor.
            5.4.   Lehetőség van eltérő előírások alkalmazására az 1. és a 2. szakasz szerinti OBW-k, feltéve, hogy a gépjárművekben és a pótkocsikban vagy a félpótkocsikban lévő OBW-berendezések kompatibilisek velük.
            6.   Az adatok előkészítése és továbbítása a DSRC-VU-nak

            Az 1. szakasz szerinti MVU vagy a 2. szakaszban a gépjárműben lévő C-ITS-állomás a III. mellékletnek megfelelően továbbítja a DSRC-VU-modulnak a fedélzeti tömegmérő rendszer (OWS) adatait.

               1. ábra

               Példa az OBW elrendezésére egy 1. szakasz szerinti tehergépjármű/félpótkocsi jármű-kombinációban

            Információcsere az MVU és a TU között az ISO 11992-2:2014 szabvány szerint
            Félpótkocsi érzékelői
            TU
            DSRC-VU
            MVU
            Félpótkocsi
            Gépjármű érzékelői
            Gépjármű

               2. ábra

               Példa az OBW elrendezésére egy 2. szakasz szerinti tehergépjármű/félpótkocsi jármű-kombinációban

            TU
            C-ITS
            C-ITS
            DSRC-VU
            MVU
            7.   A járművezetőnek továbbított tömeginformáció

            A járművezetőt kijelző segítségével legalább az össztömegről tájékoztatni kell.
            8.   Pontosság

            8.1.   A számított tömegnek ± 5 %-os vagy annál nagyobb pontosságúnak kell lennie, ha a jármű terhelése meghaladja a megengedett legnagyobb tömeg 90 %-át.
            8.2.   A 8.1. pont ellenére az 1. szakasz szerinti OBW-k ± 10 %-os vagy annál nagyobb pontosságúak is lehetnek.

            II. MELLÉKLET

               A 2. SZAKASZ SZERINTI OBW-RE VONATKOZÓ EGYEDI RENDELKEZÉSEK

            1.   Ez a melléklet kizárólag a 2. szakasz szerinti OBW-kre vonatkozik.
            2.   A pótkocsiegységet (TU) is tartalmazó jármű-kombinációt alkotó gépjárművet és pótkocsikat vagy félpótkocsikat fel kell szerelni egy, a gépjárműegységhez (MVU) vagy a megfelelő jármű TU-jához csatlakozó C-ITS-állomással. Az MVU-t és a TU-t be lehet építeni a megfelelő C-ITS-állomásba.
            3.   Az MVU-nak és a TU-nak továbbítaniuk kell azon C-ITS-állomások számára, amelyekhez csatlakoznak, az e melléklet 4.3. pontja szerinti üzenettovábbításhoz szükséges információkat.

               3. ábra

               Példa egy 2. szakasz szerinti OBW-ben folyó üzenetáramra

            Pótkocsi vagy félpót-kocsi tengelyterhelé-se, biztonsági sza-bályok megsértése...
            A tömeg kiszámítására szolgáló érzékelőadatok
            Érzékelő
            Érzékelő
            Gépjármű tengely-terhelése, össztömeg, biztonsági szabályok megsértése...
            C-ITS-állomás
            Pótkocsi vagy félpótkocsi tengelyterhelése, bizton-sági szabályok megsérté-se, kommunikációs hiba
            C-ITS-állomás
            A tömeg kiszámítására szolgáló érzékelőadatok
            TU
            MVU
            Pótkocsi OBW
            Gépjármű OBW
            4.   Gépjármű és pótkocsi vagy félpótkocsi közötti információcsere
            4.1.   A gépjármű és a vontatott pótkocsik vagy félpótkocsik közötti információcserének a gépjármű és a pótkocsik vagy félpótkocsik C-ITS-állomásai között az EN 302 663-V1.1.1 szabvány (kivéve a 4.2.1. pontot), az EN 302 636-4-1-V1.3.1 szabvány, az EN 302 636-5.1-V2.1.1 szabvány és az OBW-nek a C-ITS céljára történő alkalmazására vonatkozó, az ETSI által kidolgozandó európai szabvány szerint kialakított vezeték nélküli kapcsolat keretében kell megtörténnie.
            4.2.   A C-ITS-állomások által váltott üzeneteket az 5.1. pontban meghatározottak szerint kell biztosítani.
            4.3.   A C-ITS-állomások között a következő információkat kell továbbítani:

                        a)

                        a vontatott pótkocsik vagy félpótkocsik tengelyterhelése;

                        b)

                        az „OBW kommunikációs hiba” eseményeket tartalmazó üzenetek: OBW kommunikációs hiba eseményt az idéz elő, ha a C-ITS-állomásoknak több mint három kísérletből sem sikerül az 5.1. pontnak megfelelő kölcsönös, biztonságos kommunikációt létrehozniuk;

                        c)

                        „a biztonsági szabályok megsértésére tett kísérlet” eseményt tartalmazó üzenetek: a biztonsági szabályok megsértésére tett kísérlet eseményt az idéz elő, ha az OBW az 5.2. pontban és a függelékben meghatározott, az OBW manipulálására tett kísérletet észlel.

                  4.4.   A címkiosztási szakaszhoz és a 4.3. pontban említett információk továbbításához szükséges üzenetek formátumát a 4.1. pontban említett, az OBW-alkalmazásra vonatkozó szabvány határozza meg.
            5.   Biztonsági rendelkezések
            5.1.   Biztonságos kommunikáció a C-ITS-állomások között
            5.1.1.   A C-ITS-állomások közötti kommunikációt az ETSI TS 103 097-V1.3.1 európai szabvány, valamint a 4.1. pontban említett, az OBW-nek a C-ITS céljára történő alkalmazására vonatkozó európai szabvány szerint kell biztosítani.
            5.1.2.   A Bizottság által elfogadott, a kooperatív intelligens közlekedési rendszerek kiépítését és gyakorlati használatát szolgáló tanúsítási politikával összhangban a C-ITS-állomások:

                        a)

                        felvételi hatóságtól felvételi igazolást kapnak, amely lehetővé teszi számukra, hogy a fedélzeti tömegmérés céljából C-ITS-állomásként működjenek;

                        b)

                        engedélyező hatóságtól engedélyezési jegyeket kapnak, amelyek lehetővé teszik számukra, hogy az OBW részeként C-ITS-állomásként működjenek.

                  5.2.   A biztonsági szabályok megsértésére irányuló kísérletek elleni védelem
            2. szakasz szerinti OBW biztonsági szabályok megsértésére irányuló kísérletek elleni védelmét e melléklet függelékével összhangban kell megvalósítani.

               FÜGGELÉK A II. MELLÉKLETHEZ

                  2. SZAKASZ SZERINTI OBW-RE VONATKOZÓ BIZTONSÁGI TANÚSÍTVÁNY

               1.   Az MVU-nak és a TU-nak a Common Criteria szabvány szerinti rendszernek megfelelő biztonsági tanúsítvánnyal kell rendelkeznie. E függelékben az MVU és a TU a továbbiakban „OBW-VU”.
               2.   Az OBW-VU-ra vonatkozó biztonsági minimumkövetelményeket egy biztonsági cél („ST”) keretében kell meghatározni a Common Criteria szabvány szerinti rendszernek megfelelően.
               3.   Az ST tervezetét a tanúsítandó berendezés gyártójának kell kidolgoznia, és egy, az európai SOGIS-MRA (Agreement on Mutual Recognition of Information Technology Security Evaluation Certificates – Az információtechnológiai biztonsági értékelési tanúsítványok kölcsönös elismeréséről szóló megállapodás) égisze alatt a tanúsítványok kölcsönös elismerését támogató közös értelmezési munkacsoportban (JIWG, Joint Interpretation Working Group) részt vevő, informatikai biztonsági tanúsítással foglalkozó kormányzati szervnek kell jóváhagynia.
               4.   A C-ITS-állomások V2X kapujának és hardverbiztonsági moduljának biztonsági tanúsítását a Car2Car Kommunikációs Konzorcium által kidolgozott V2X kapu és hardverbiztonsági modul védelmi profilok alapján kell elvégezni.
               5.   Az OBW-VU biztonsági tanúsításánál az EAL2 megbízhatósági szintet kell alkalmazni. Ha azonban a menetíró készüléket alkalmazzák MVU-ként, akkor az előbbit az ATE_DPT.2 és az AVA_VAN.5 biztonsági komponensekkel megnövelt EAL4 megbízhatósági szinten kell tanúsítani az (EU) 2016/799 rendelet IC. mellékletének 10. függelékében meghatározottak szerint.
               6.   Az ST által védendő eszközök
               A következő eszközöket kell védeni:

                           a)

                           OBW-VU üzenet: lényeges OBW-VU modul által küldött vagy kapott minden olyan üzenet, amely a tömeg kiszámításához szükséges információt tartalmaz.
                           Az OBW-VU azon hardver- és szoftveregységei lényeges OBW-modulok, amelyek olyan információkat kezelnek, amelyek megtámadása esetén lehetséges, hogy az OBW helytelenül számítaná ki az össztömeget vagy a tengelyterhelést.
                           Az OBW-VU lehet egyetlen lényeges modul, vagy állhat több, különböző lényeges modulból az I. melléklet 1.5. pontjával összhangban, amely esetben az ST-nek azonosítani a kell ezeket;

                           b)

                           tömegre vonatkozó üzenet: az OBW-VU által kiszámított össztömeget vagy tengelyterhelést tartalmazó üzenet;

                           c)

                           kalibrálási adatok: az OBW-VU memóriába az OBW kalibrálásához bevitt információk;

                           d)

                           ellenőrzésre vonatkozó információk: az e függelékben tárgyalt fenyegetéseknek megfelelő, a biztonsági szabályok megsértésére irányuló kísérletekre vonatkozó információk;

                           e)

                           OBW-VU-szoftver: az OBW-VU-ban az OBW funkcióinak végrehajtására és támogatására alkalmazott olyan szoftver, amely lényeges a tömeg kiszámítása és a biztonsági szabályok megsértésére irányuló kísérletek észlelése szempontjából.

                  4. ábra

                  Példa egy két lényeges modulból álló MVU-ban védendő OBW-VU üzenetekre és tömegre vonatkozó üzenetekre

               Gépjármű OBW
               Tömegre vonatkozó üzenet: gépjármű tengelyterhelése
               2. lényeges modul: fogadja az érzékelőktől a nyers adatokat, és kiszámítja a gépjármű tengelyeinek tengelyterhelését
               1. lényeges modul: fogad-ja a tengelyterhelés adatait, és kiszámítja a gépjármű vagy a járműkombináció össztömegét
               Tömegre vonatkozó üzenet: gépjármű ten-gelyterhelése, össztö-mege
               OBW üzenet: nyers adatok
               MVU
               C-ITS-állomás
               Érzékelő
               7.   Az ST-ben kezelendő fenyegetések
               Az ST-nek a következő veszélyekkel kell foglalkoznia:

                           a)

                           T.OBW-VU_message_spoof: egy támadó spoofolhatja az OBW-VU üzeneteit, aminek a következtében az OBW-VU helytelenül számítja ki az össztömeget vagy a tengelyterhelést;

                           b)

                           T.OBW-VU_message_tamper: egy támadó manipulálhatja az OBW-VU üzeneteit, aminek a következtében az OBW-VU helytelenül számítja ki az össztömeget vagy a tengelyterhelést;

                           c)

                           T.Weight_message_spoof: egy támadó spoofolhatja a tömegre vonatkozó üzeneteket, aminek a következtében az OBW-VU által kiszámított tömeg módosul;

                           d)

                           T.Weight_message_tamper: egy támadó manipulálhatja a tömegre vonatkozó üzeneteket, aminek a következtében az OBW-VU által kiszámított tömeg módosul;

                           e)

                           T.Audit_spoof: egy támadó spoofolhatja az ellenőrzési információs üzeneteket;

                           f)

                           T.Audit_tamper: egy támadó manipulálhatja az ellenőrzési információs üzeneteket;

                           g)

                           T.Calibration_tamper: egy támadó hibás értékeket vihet be kalibrálási adatként, hogy ennek következtében az OBW-VU helytelenül számítsa ki a tömeget;

                           h)

                           T.Software_tamper: egy támadó módosíthatja vagy kicserélheti az OBW-VU szoftverét, hogy megváltoztassa a tömeg kiszámításának rendes módját;

                           i)

                           T.Stored_Data_tamper: egy támadó megpróbálhatja módosítani vagy törölni az OBW-VU-ban tárolt lényeges információkat, ideértve az ellenőrzési információkat is.

                     8.   Az OBW-VU biztonsági célkitűzései a következők:

                           a)

                           O.Plausibility_validation: az OBW-VU ellenőrzi, hogy egy lényeges modulhoz – akár az érzékelőktől, akár egy másik modulból – beérkező üzenetben található információk megbízhatók-e a hitelességük alapján;

                           b)

                           O.OBW-VU_stored_information_protection: az OBW-VU-nak képesnek kell lennie a manipulációval szemben megvédeni a tárolt szoftvereket és adatokat;

                           c)

                           O.Notification: az OBW-VU-nak képesnek kell lennie arra, hogy jelentse a biztonsági szabályok megsértésére irányuló kísérleteket.

                     9.   Indokolás

                           a)

                           a T.OBW-VU_message_spoof-ot az O.Plausibility_validation és az O.Notification kezeli;

                           b)

                           a T.OBW-VU_message_tamper-t az O.Plausibility_validation és az O.Notification kezeli;

                           c)

                           a T.Weight_message_spoof-ot az O.Plausibility_validation és az O.Notification kezeli;

                           d)

                           a T.Weight_message_tamper-t az O.Plausibility_validation és az O.Notification kezeli;

                           e)

                           a T.Audit_spoof-ot az O.Plausibility_validation és az O.Notification kezeli;

                           f)

                           a T.Calibration_tamper-t az O.Plausibility_validation és az O.Notification kezeli;

                           g)

                           a T.Software_tamper-t az O.OBW-VU_stored_information_protection és az O.Notification kezeli;

                           h)

                           a T.Stored_data_tamper-t az O.OBW-VU_stored_information_protection és az O.Notification kezeli.

                  1. táblázat

                  A biztonsági célkitűzések indokolása

                           O.Plausibility_validation

                           O.OBW-VU_stored_information_protection

                           O.Notification

                           T.OBW_message_spoof

                           X

                           X

                           T.OBW_message_tamper

                           X

                           X

                           T.Weight_message_spoof

                           X

                           X

                           T.Weight_message_tamper

                           X

                           X

                           T.Audit_spoof

                           X

                           X

                           T.Audit_tamper

                           X

                           X

                           T.Calibration_tamper

                           X

                           X

                           T.Software_tamper

                           X

                           X

                           T.Stored_data_tamper

                           X

                           X

            III. MELLÉKLET

               AZ ADATOK ELŐKÉSZÍTÉSE ÉS AZ INFORMÁCIÓK ÁTADÁSA AZ REDCR-NEK

            1.   Ez a melléklet, amely kiegészíti az (EU) 2016/799 rendelet IC. mellékletének 14. függelékét (a továbbiakban: 14. függelék), az OWS-adatok előkészítésére és a gépjárműből a korai távészleléssel történő kommunikációhoz használt leolvasónak („REDCR”) való továbbítására vonatkozó követelményeket határozza meg.
            2.   A fedélzeti tömegmérő rendszer („OWS”) adatainak továbbítása 1. szakasz szerinti OBW esetében
            2.1.   Az OWS adatokat a speciális célú, rövid hatótávolságú adatátviteli járműegységnek (DSRC-VU) a gépjárműegység (MVU) szolgáltatja.
            2.2.   Az MVU:

                        2.2.1.

                        az MVU-tól és a pótkocsiegységtől (TU) kapott információkból a 6. pontban meghatározott szerkezetnek megfelelően összeállítja az OWS adatokat;

                        2.2.2.

                        az OWS adatokat továbbítja a DSRC-VU-nak, hogy az továbbítsa azokat az REDCR-nek.

               5. ábra.

               OWS adatok továbbítása a MVU-tól az REDCR-nek 1. szakasz szerinti OBW esetében

            OWS-adatok
            OWS-adatok
            DSRC-VU
            MVU
            REDCR
            Gépjármű OBW
            3.   OWS adatok továbbítása 2. szakasz szerinti OBW esetében
            3.1.   Az OWS adatokat a DSRC-VU-nak a gépjárműben lévő C-ITS-állomás szolgáltatja.

               6. ábra

               OWS adatok továbbítása a C-ITS-állomástól az REDCR-nek 2. szakasz szerinti OBW esetében

            Biztosított OWS adatok
            Biztosított OWS adatok
            Gépjármű OBW
            DSRC-VU
            C-ITS-állomás a gépjárműben
            REDCR
            3.2.   A gépjárműben lévő C-ITS-állomás:

                        3.2.1.

                        az MVU-tól, valamint a vontatott pótkocsik vagy félpótkocsik C-ITS-állomásától kapott információkból a 6. pontban meghatározott szerkezetnek megfelelően összeállítja az OWS adatokat;

                        3.2.2.

                        a 8. pontban meghatározott módon biztosítja az OWS-adatokat, és

                        3.2.3.

                        az OWS adatokat továbbítja a DSRC-VU-nak, hogy az továbbítsa azokat az REDCR-nek.

                  4.   A DSRC-VU és vagy az MVU (1. szakasz) vagy a gépjárműben lévő C-ITS-állomás (2. szakasz) közötti adatátvitelt a 14. függelék 5.6. pontjában meghatározottak szerint kell végrehajtani, ahol a VU alatt a szakasztól függően vagy az MVU-t, vagy a C-ITS-állomást kell érteni.
            5.   A DSRC-VU és az REDCR közötti kommunikáció
            5.1.   A DSRC-VU és az REDCR közötti kommunikációt a CEN által a speciális célú, rövid hatótávolságú adatátvitel területén közzétett EN 12253, EN 12795, EN 12834, EN 13372 és EN ISO 14906 szabványoknak megfelelő interfészeken keresztül kell lebonyolítani a 96/53/EK tanácsi irányelv szerint.
            5.2.   Az OWS adatoknak az 5,8 GHz-es DSRC interfészkapcsolaton keresztül történő letöltésére vonatkozó tranzakciós protokollnak meg kell egyeznie a 14. függelék 5.4.1. pontjában az RTM adatok esetében alkalmazott tranzakciós protokollal, azzal az egyetlen különbséggel, hogy a TARV szabványra vonatkozó objektumazonosítónak az ISO 15638 (TARV) szabvány WOB/OWS-re vonatkozó 20. részére kell hivatkoznia.
            5.3.   Az OWS tranzakció esetében alkalmazott parancsoknak meg kell egyezniük a 14. függelék 5.4.2. pontjában az RTM tranzakcióra vonatkozóan meghatározottakkal.
            5.4.   Az OWS adatok esetében alkalmazott lekérdezési parancssorozatnak meg kell egyeznie a 14. függelék 5.4.3. pontjában az RTM adatokra vonatkozóan meghatározottal.
            5.5.   Az adatátviteli mechanizmusnak és a DSRC tranzakcióleírásnak meg kell egyezniük a 14. függelék 5.4.6. és 5.4.7. pontjában meghatározottakkal. A jármű szolgáltatási táblázatát azonban hozzá kell igazítani az OWS adatok továbbításához. Következésképpen az Rtm-ContextMark helyébe az Ows-ContextMark lép, amely objektumazonosítónak az ISO 15638 (TARV) szabvány WOB/OWS-re vonatkozó 20. részére kell hivatkoznia.
            5.6.   A DSRC fizikai interfész paramétereinek meg kell egyezniük a 14. függelék 5.3. pontjában meghatározottakkal.
            6.   Adatszerkezet
            Az OWS alkalmazáson belüli RSDC adatokra vonatkozó ASN.1 modulmeghatározás a következő:

            7.   Az OWS adatok elemei, elvégzett műveletek és fogalommeghatározások:
            Az OWS adatokat vagy az MVU (1. szakasz) vagy a gépjárműben lévő C-ITS-állomás (2. szakasz) számítja ki az 1. táblázat szerint.

               1. táblázat

               Az OWS adatok elemei, elvégzett műveletek és fogalommeghatározások

                        OWS adatelem

                        A gépjárműben lévő C-ITS-állomás által végrehajtott művelet

                        Megjegyzés

                        ASN.1 Az adatok meghatározása

                        OWS1
                        Össztömeg

                        Egész számot kell generálni.

                        Legutolsó mért össztömeg

                        recordedWeight
                        INTEGER (0..65535),

                        OWS2
                        műszakilag megengedett legnagyobb terhelt tömeg

                        Egész számot kell generálni.

                        A műszakilag megengedett legnagyobb terhelt tömeg a gyártó nyilatkozata szerint

                        maximumTechnicalWeight
                        INTEGER (0..65535)

                        OWS3
                        A jármű tengelykonfigurációja

                        4-es byte-sorozatot kell generálni.

                        Tengelykonfiguráció

                        axlesConfiguration
                        OCTET STRING SIZE (4),

                        OWS4
                        Tengelyterhelés

                        26-os byte-sorozatot kell generálni.

                        Tengelyterhelés

                        axlesRecordedWeight
                        OCTET STRING SIZE (26),

                        OWS5
                        Össztömeg a rögzítés idejével együtt

                        Egész számot kell generálni.
                        Az OWS2 értékét az össztömeg aktuális rekordjának idejére kell állítani.

                        Az aktuális rögzített tömeg időbélyegzője

                        tp15638Timestamp
                        INTEGER (0..4294967295),

                        OWS6
                        DSRC kommunikációs hiba

                        Egy Boole-féle értéket kell generálni.
                        A tp15638DSRCcommunicationError változóhoz akkor kell TRUE értéket hozzárendelni, ha az OBW-nek az elmúlt 30 napban volt legalább egy Kommunikációs hiba típusú eseménye a DSRC-VU-val összefüggésben.
                        ELSE: ha az elmúlt 30 napban nem történt esemény, a FALSE értéket kell hozzárendelni.

                        1 (TRUE) azt jelzi, hogy az elmúlt 30 napban történt kommunikációs hiba az OBW és a DSRC-VU között.

                        tp15638DSRCcommunicationError,
                        BOOLEAN,

                        OWS7
                        OBW kommunikációs hiba

                        Egy Boole-féle értéket kell generálni.
                        A tp15638CommunicationError változóhoz akkor kell TRUE értéket hozzárendelni, ha az OBW-n belül az elmúlt 30 napban volt legalább egy OBW kommunikációs hiba típusú esemény.
                        ELSE: ha az elmúlt 30 napban nem történt esemény, a FALSE értéket kell hozzárendelni.

                        1 (TRUE) azt jelzi, hogy az elmúlt 30 napban történt kommunikációs hiba az OBW-n belül

                        tp15638OBWCommunicationError,
                        BOOLEAN,

                        OWS8
                        A biztonsági szabályok megsértésére irányuló kísérlet

                        Egy Boole-féle értéket kell generálni.
                        A tp15638SecurityBreachAttempt változóhoz akkor kell TRUE értéket hozzárendelni, ha az OBW az elmúlt 2 évben legalább egy, a biztonsági szabályok megsértésére irányuló kísérlet típusú eseményt rögzített.
                        ELSE: ha az elmúlt 2 évben nem történt a biztonsági szabályok megsértésére irányuló kísérlet típusú esemény, a FALSE értéket kell hozzárendelni.

                        1 (TRUE) azt jelzi, hogy az elmúlt 2 évben történt az OWB biztonsági szabályainak megsértésére irányuló kísérlet

                        tp15638SecurityBreachAttempt
                        BOOLEAN,

                  ahol

                        a)

                        recordedWeight a járműnek vagy a jármű-kombinációnak az EN ISO 14906 szabványnak megfelelően, 10 kg-os felbontással mért össztömege. Például a 2 500-as érték 25 tonna tömegnek felel meg.

                        b)

                        axlesConfiguration a tengelyek számával ábrázolja a jármű vagy a jármű-kombináció összeállítását.
                        A konfiguráció meghatározása 20 bites bitmaszkkal történik (az EN ISO 14906 alapján kibővítve).
                        Egy 2 bites bitmaszk egy tengely konfigurációjának felel meg a következő formátumban:

                                    —

                                    A 00B érték azt jelenti, hogy az érték „nem áll rendelkezésre”, mivel a jármű nem rendelkezik a tengelyre jutó terhelés adatának gyűjtéséhez szükséges berendezéssel.

                                    —

                                    A 01B érték azt jelenti, hogy a tengely nincs jelen.

                                    —

                                    A 10B érték azt jelenti, hogy a tengely jelen van, a tömeg kiszámítása és az adatgyűjtés megtörtént, és az adat az axlesRecordedWeight mezőben elérhető.

                                    —

                                    A 11B érték jövőbeni használatára van fenntartva.

                              Az utolsó 6 bit jövőbeli használatára van fenntartva.

                           2. táblázat

                           Az OWS2 bitkiosztása

                                    A tengelyek száma

                                    A vontató tengelyeinek száma

                                    A pótkocsi tengelyeinek száma

                                    00/01/10/11

                                    00/01/10/11

                                    00/01/10/11

                                    00/01/10/11

                                    00/01/10/11

                                    00/01/10/11

                                    00/01/10/11

                                    00/01/10/11

                                    00/01/10/11

                                    00/01/10/11

                                    00/01/10/11

                                    00/01/10/11

                                    00/01/10/11

                                    RFU
                                    (6 bit)

                        c)

                        axlesRecordedWeight az egyes tengelyeken mért tömeget adja meg 10 kg-os felbontással. Minden egyes tengelyt két oktett képvisel. Például a 150-es érték 1 500 kg tömegnek felel meg.

                        d)

                        maximumTechnicalWeight a jármű vagy jármű-kombináció műszakilag megengedett legnagyobb terhelt tömege, a gyártó nyilatkozata szerint. Ezt az értéket csak a 2. szakaszra vonatkozóan kell megadni. Az 1. szakasz esetében 0 értéket kell hozzárendelni.

                  8.   Az OWS adatok aláírása
            8.1.   A 1. szakaszban az OWS adatokat nem kell aláírni; az OWS adatok egyszerű szövegét továbbítani kell az MVU-ból a DSRC-VU-ba.
            8.2.   A 2. szakaszban az OWS adatok aláírására a gépjármű C-ITS-állomásában kerül sor, és ez utóbbiból továbbítani kell őket a DSRC-VU-ba, a következő rendelkezéseknek megfelelően:

                        8.2.1.

                        A biztonságos adatszerkezetet az ETSI TS 103 097-V1.3.1 szabvány 5.1. és 5.2. pontja szerint kell kialakítani.

                        8.2.2.

                        Az ETSI TS 103 097-V1.3.1 szabvány 5.2. pontjában említett SignedData típusú adatokra a következő korlátozások vonatkoznak:

                                    a)

                                    a HashAlgorithm típust sha256-os szintre kell állítani.

                                    b)

                                    a SignerIdentifier típust „kivonat”-ra kell állítani;

                                    c)

                                    a SignedDataPayload típusnak meg kell egyeznie a 7. pontban meghatározott OWS adatokkal.

                                    d)

                                    a HeaderInfo típusra az a korlátozás vonatkozik, hogy a következő biztonsági fejrésszel kell rendelkeznie:

                                                —

                                                a psid elemet 0-ra kell beállítani,

                                                —

                                                a generationTime elem az IEEE 1609.2. szabvány szerint,

                                                —

                                                az expiryTime elem hiányzik,

                                                —

                                                a generationLocation elem hiányzik,

                                                —

                                                a p2pcdLearningRequest elem hiányzik,

                                                —

                                                a missingCrlIdentifier elem hiányzik,

                                                —

                                                az encryptionKey elem hiányzik,

                                                —

                                                az inlineP2pcdRequest elem hiányzik,

                                                —

                                                a requestedCertificate elem hiányzik.

                        8.2.3.

                        A Signature típusra vonatkozó ASN.1 modulmeghatározás a következő:

                        8.2.4.

                        Az aláírási tanúsítvány az a tanúsítvány az engedélyezési jegyen belül, amelyet a C-ITS-állomás az ETSI TS 103 097-V1.3.1 szabvány 6. pontjával összhangban a C-ITS-állomás és az REDCR közötti tranzakcióhoz használ.

                        8.2.5.

                        Az üzenet fogadásakor az REDCR ellenőrzi a tanúsítványt, és a tanúsítványban szereplő nyilvános kulcs segítségével olvassa el az OWS adatok aláírását.

                  9.   Az OWS adatokkal kapcsolatos alkalmazási protokollnak és hibakezelésnek meg kell egyezniük a 14. függelék 5.6.2. és 5.7. pontjában meghatározottakkal.
            10.   A 2. szakaszban az OWS adatok is továbbíthatók közvetlenül a végrehajtó hatóság REDCR-ének a DSRC-VU helyett a gépjárműben lévő C-ITS-állomáson keresztül. Ebben az esetben az REDCR is C-ITS-állomás.

            IV. MELLÉKLET

               IDŐSZAKOS FELÜLVIZSGÁLATOK

            1.   A fedélzeti tömegmérő berendezésen (a továbbiakban: OBW) időszakos felülvizsgálatot kell végezni, amelynek során a járművet vagy a jármű-kombinációt az e rendelet 5. cikke (2) bekezdésének b) pontja szerinti, hitelesített mérőeszközökkel, például hordozható mérőlapokkal vagy hídmérleggel megmérik.
            2.   A következő járműveken kell felülvizsgálatot végezni:

                        a)

                        gépjárművek;

                        b)

                        pótkocsiegységgel (TU) felszerelt pótkocsik és félpótkocsik.

                  3.   A 2. pont szerint vizsgálatra kötelezett pótkocsikat és félpótkocsikat a felülvizsgálat elvégzéséhez gépjárműhöz kell csatlakoztatni. A félpótkocsik vontatására szolgáló gépjárművekhez a felülvizsgálat elvégzéséhez félpótkocsit kell csatlakoztatni.
            4.   Az időszakos felülvizsgálat a következőkből áll:

                        a)

                        három rakománnyal elvégzett vizsgálat, amelyet a jármű nyilvántartásba vétele után két évvel, majd ezt követően négyévente kell elvégezni;

                        b)

                        egy rakománnyal elvégzett vizsgálat, amelyet az első, három rakománnyal elvégzett vizsgálat után két évvel, majd ezt követően négyévente kell elvégezni.

               3. táblázat

               Az időszakos felülvizsgálatok elvégzésének sorozata

                        Vizsgálat

                        Három rakomány

                        Egy rakomány

                        Három rakomány

                        Egy rakomány

                        Három rakomány

                        Egy rakomány

                        Három rakomány

                        …

                        A jármű nyilvántartásba vételének időpontját követően hány évvel

                        2

                        4

                        6

                        8

                        10

                        12

                        14

                        …

                  5.   Három rakománnyal végzett vizsgálat
            Három rakománnyal végzett vizsgálathoz a járművet három különböző rakománnyal kell megterhelni, amelyeknek az értékét az alábbiak szerint kell kiszámítani:

                        a)

                        a jármű műszakilag megengedett legnagyobb terhelt tömegének 45 %-a és 55 %-a közötti terhelés;

                        b)

                        a jármű műszakilag megengedett legnagyobb terhelt tömegének 65 %-a és 75 %-a közötti terhelés;

                        c)

                        a jármű műszakilag megengedett legnagyobb terhelt tömegének 90 %-a és 100 %-a közötti terhelés.

                  6.   Az egy rakománnyal végzett vizsgálathoz a járművet egy olyan rakománnyal kell megterhelni, amely a műszakilag megengedett legnagyobb terhelt tömegének legalább 90 %-a.
            7.   A TU-val felszerelt pótkocsik és félpótkocsik, valamint a félpótkocsik vontatására szolgáló gépjárművek esetében az 5. és a 6. pontban említett rakományok tömegét a jármű-kombináció műszakilag megengedett legnagyobb terhelt tömegére vonatkoztatva kell kiszámítani.
            8.   A dinamikus OBD-berendezésekre vonatkozó különös rendelkezések
            8.1.   Ha a jármű vagy jármű-kombináció műszakilag megengedett legnagyobb terhelt tömege meghaladja a megengedett legnagyobb össztömeget, az 5. és a 6. pontban meghatározott rakományok tömegét a megengedett legnagyobb össztömegre vonatkoztatva kell kiszámítani.
            8.2.   Ahhoz, hogy az OBW megadja a terhelés értékét, a járművet vagy a jármű-kombinációt a gyártó útmutatójában meghatározott feltételek mellett vezetni kell bizonyos távolságon.
            9.   A felülvizsgálatot akkor kell sikertelennek tekinteni, ha

                        a)

                        az OBW által kijelzett, az 5. c) pontban említett műszakilag megengedett legnagyobb terhelt tömeg 90 %-a és 100 %-a közötti terhelésnek megfelelő terhelési érték nem felel meg a hitelesített mérőeszközzel mért értékeknek az I. melléklet 8. pontjában meghatározott pontossággal; és

                        b)

                        az OBW által kijelzett, az 5. a) és az 5. b) pontban említett műszakilag megengedett legnagyobb terhelt tömeg 45 %-a és 55 %-a közötti, illetve 65 %-a és 75 %-a közötti terhelésnek megfelelő terhelési értékek nem felelnek meg a hitelesített mérőeszközzel mért értékeknek ± 15 %-os pontossággal.

                  10.   Ha a felülvizsgálat sikertelen volt, az OBW-n az előzőtől számított két hónapon belül új felülvizsgálatot kell végezni.
            11.   Az időszakos felülvizsgálatokra vonatkozó rugalmasság:
            Annak érdekében, hogy megkönnyítsék meghatározott járműtípusok időszakos felülvizsgálatának elvégzését, valamint csökkentsék az időszakos felülvizsgálatok által a járművezetők és a fuvarozók rendszeres tevékenységére gyakorolt hatást, a tagállamok fontolóra vehetik a következő rugalmassági intézkedések alkalmazását a területükön nyilvántartásba vett járművek esetében:

                        a)

                        az 5. pontban említett három rakományra vonatkozó értékeket megszerzésére három hónapos időtartam engedélyezhető;

                        b)

                        a jármű tényleges mérése történhet olyan hitelesített mérőeszközökkel, amelyek nem az e rendelet 5. cikkében említett OBW-szakműhelyek létesítményeihez tartoznak, feltéve, hogy a mérési műveletet egy OBW-szakműhely személyzetének egy tagja felügyeli. A jármű tulajdonosának igazolnia kell az OBW-szakműhely számára, hogy a mérést hitelesített mérőeszközzel végezték;

                        c)

                        olyan járművek vagy jármű-kombinációk esetében, amelyeknek a különleges kialakítása normál használat során műszakilag lehetetlenné teszik a megengedett legnagyobb össztömeg túllépését (pl. közúti tartálykocsik), az 5. és a 6. pontban említett rakományoknak lehet más értéke; a három rakománnyal végzett vizsgálat esetében a két egymást követő rakomány közötti különbségnek a megengedett legnagyobb össztömeg legalább 15 %-ának kell megfelelnie.


title: A Bizottság (EU) 2019/1927 Végrehajtási Rendelete (2019. november 19.) az Európai Unió és a Szingapúri Köztársaság közötti szabadkereskedelmi megállapodásban a származó termékek tekintetében megállapított szabályoktól való, a Szingapúrból származó egyes termékekre vonatkozó éves kontingensek keretein belül alkalmazandó eltérésekről

text:
                  20.11.2019

                  HU

                  Az Európai Unió Hivatalos Lapja

                  L 299/45

         A BIZOTTSÁG (EU) 2019/1927 VÉGREHAJTÁSI RENDELETE
         (2019. november 19.)
         az Európai Unió és a Szingapúri Köztársaság közötti szabadkereskedelmi megállapodásban a „származó termékek” tekintetében megállapított szabályoktól való, a Szingapúrból származó egyes termékekre vonatkozó éves kontingensek keretein belül alkalmazandó eltérésekről
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel az Uniós Vámkódex létrehozásáról szóló, 2013. október 9-i 952/2013/EU európai parlamenti és tanácsi rendeletre (1) és különösen annak 58. cikkének (1) bekezdésére,
         mivel:

                     (1)

                     Az (EU) 2018/1599 tanácsi határozatnak (2) megfelelően az Európai Unió és a Szingapúri Köztársaság közötti szabadkereskedelmi megállapodást a felek 2018. október 19-én aláírták. A megállapodás (a továbbiakban: megállapodás) megkötését az (EU) 2019/1875 tanácsi határozat (3) az Unió nevében jóváhagyta.

                     (2)

                     A megállapodás 1. jegyzőkönyve a „származó termék” fogalmának meghatározásáról és az igazgatási együttműködés módszereiről szól. Az említett jegyzőkönyv B. melléklete megállapítja az előállított termék származó státuszának megszerzéséhez a nem származó anyagokon végzendő megmunkálások vagy feldolgozások jegyzékét. Az említett melléklet kiegészítése (a Ba. melléklet) olyan alternatív szabályokat állapít meg, amelyek a B. mellékletben meghatározott szabályok helyett alkalmazhatók egyes Szingapúrból származónak minősülő termékek esetében, ugyanakkor az alternatív szabályok előnyeit éves kontingens korlátozza.

                     (3)

                     A Ba. mellékletben megállapított alternatív szabályok hatálya alá tartozó termékek abban az esetben hozhatók be az Unióba, ha megfelelnek a Ba. mellékletben meghatározott feltételeknek.

                     (4)

                     A Ba. mellékletben meghatározott éves kontingenseket az (EU) 2015/2447 bizottsági végrehajtási rendeletben (4) megállapított, a vámkontingensek kezelésére vonatkozó szabályokkal összhangban a szabad forgalomba bocsátásra vonatkozó vám-árunyilatkozatok elfogadásának időbeli sorrendje alapján kell kezelni.

                     (5)

                        Az Európai Unió Hivatalos Lapjában közzétett vonatkozó értesítésnek (5) megfelelően a megállapodás 2019. november 21-én lép hatályba. A Ba. mellékletben a származással összefüggésben meghatározott kontingensek hatékony kezelésének és kellő időben történő alkalmazásának biztosítása érdekében ezt a rendeletet ugyanattól az időponttól kell alkalmazni, hogy ily módon az érdekelt feleknek elegendő idejük legyen a rendelet alkalmazására való felkészülésre.

                     (6)

                     Az e rendeletben előírt intézkedések összhangban vannak a Vámkódexbizottság véleményével,

               ELFOGADTA EZT A RENDELETET:

            1. cikk
            Az e rendelet mellékletében felsorolt termékek esetében és az e rendelet mellékletében meghatározott kontingensek keretein belül az Európai Unió és a Szingapúri Köztársaság közötti szabadkereskedelmi megállapodás 1. jegyzőkönyvének (a továbbiakban: 1. jegyzőkönyv) Ba. mellékletében megállapított eltérések alkalmazandók.

            2. cikk
            Az e rendelet mellékletében meghatározott kontingenseket az (EU) 2015/2447 végrehajtási rendelet 49–54. cikkének megfelelően kell kezelni.

            3. cikk
            Az e rendelet mellékletében meghatározott vámkontingensek igénybevételéhez a termékekhez mellékelni kell az elfogadott exportőr által aláírt származási nyilatkozatot (az 1. jegyzőkönyvben meghatározottak szerint), amely igazolja, hogy a szóban forgó termékek megfelelnek az 1. jegyzőkönyv Ba. mellékletében meghatározott feltételeknek. A származási nyilatkozatnak meg kell felelnie az 1. jegyzőkönyv követelményeinek, és az alábbi angol nyelvű nyilatkozatot kell tartalmaznia: „Derogation – Annex B(a) of Protocol Concerning the definition of the concept of ‘originating products’ and methods of administrative cooperation of the EU-Singapore FTA”.

            4. cikk
            Ez a rendelet az Európai Unió Hivatalos Lapjában való kihirdetését követő napon lép hatályba.
            Ezt a rendeletet 2019. november 21-től kell alkalmazni.

            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2019. november 19-én.

                  a Bizottság részéről

                  az elnök

               Jean-Claude JUNCKER

            (1)  HL L 269., 2013.10.10., 1. o.

            (2)  A Tanács (EU) 2018/1599 határozata (2018. október 15.) az Európai Unió és a Szingapúri Köztársaság közötti szabadkereskedelmi megállapodásnak az Európai Unió nevében történő aláírásáról (HL L 267., 2018.10.25., 1. o.)

            (3)  A Tanács (EU) 2019/1875 határozata (2019. november 8.) az Európai Unió és a Szingapúri Köztársaság közötti szabadkereskedelmi megállapodás megkötéséről (HL L 294., 2019.11.14., 1. o.).

            (4)  A Bizottság (EU) 2015/2447 végrehajtási rendelete (2015. november 24.) az Uniós Vámkódex létrehozásáról szóló 952/2013/EU európai parlamenti és tanácsi rendelet egyes rendelkezéseinek végrehajtására vonatkozó részletes szabályok megállapításáról (HL L 343., 2015.12.29., 558. o.).

            (5)  Értesítés az Európai Unió és a Szingapúri Köztársaság közötti szabadkereskedelmi megállapodás hatálybalépéséről (HL L 293., 2019.11.14., 1. o.).

            Melléklet
            A Kombinált Nómenklatúra értelmezésére vonatkozó szabályok ellenére a preferenciális rendszer alkalmazási körét – e melléklettel összefüggésben – a 2658/87/EGK tanácsi rendeletnek (1) az (EU) 2018/1602 bizottsági végrehajtási rendelettel (2) módosított I. mellékletében foglalt KN-kódok, valamint az e mellékletben található táblázat negyedik oszlopában szereplő árumegnevezések együttesen határozzák meg.

                        Rendelésszám

                        KN-kód

                        TARIC-alszám

                        Árumegnevezés

                        Kontingensidőszak

                        A kontingens mennyisége (nettó tömeg tonnában)

                        09.7951

                        ex

                        1601 00 10

                        11, 91

                        Kolbász csirkéből, sertésből és friss májból;

                        2019. november 21-től 2019. december 31-ig
                        2020. január 1-jétől 2020. december 31-ig és azután minden évben január 1-jétől december 31-ig

                        56 tonna

                        ex

                        1601 00 91

                        05

                        ex

                        1601 00 99

                        11, 91

                        ex

                        1602 32 11

                        10

                        Löncshúskonzerv csirkéből; Rousong csirkehúsból; Csirke ragadós rízzsel; Samosa darált csirkehúsból; Baromfihúsból készült gombóc; Csirkéből készült shaomai; Gyoza csirkéből;

                        ex

                        1602 32 19

                        10

                        500 tonna

                        ex

                        1602 32 30

                        10

                        ex

                        1602 32 90

                        10

                        ex

                        1602 49 19

                        20

                        Löncshúskonzerv sertésből; Rousong sertéshúsból;

                        ex

                        1602 50 10

                        10

                        Löncshúskonzerv marhából; Samosa darált marhahúsból;

                        ex

                        1602 50 95

                        10

                        ex

                        1902 20 30

                        21

                        Samosa darált csirkehúsból; Baromfihúsból készült gombóc; Csirkéből készült shaomai; Gyoza csirkéből;
                        Samosa darált marhahúsból;

                        91

                        ex

                        1602 41 10

                        10

                        Hűtött sertéscomb különböző típusai;

                        ex

                        1602 41 90

                        10

                        ex

                        1603 00 10

                        10

                        Palackozott csirke-ételízesítő;

                        1603 00 80

                        10

                        09.7952

                        ex

                        1604 20 10

                        05

                        Hal, curry, búzakeményítő, só, cukor és ételízesítő keverék felhasználásával készült, curryval ízesített halgombóc; Hal, rákrudacska, tengeri alga, tofuhéj, növényi olaj, cukor, só, burgonyakeményítő, nátrium-glutamát és fűszerek felhasználásával készült négyszínű tekercs;

                        2019. november 21-től 2019. december 31-ig
                        2020. január 1-jétől 2020. december 31-ig és azután minden évben január 1-jétől december 31-ig

                        45 tonna

                        ex

                        1604 20 30

                        05

                        ex

                        1604 20 40

                        05

                        1604 20 50

                        05

                        1604 20 90

                        05

                        400 tonna

                        ex

                        1604 16 00

                        10

                        Szardella, hagyma, chilikrém, tamarind, garnélapaszta, barnacukor és só felhasználásával készült fűszeres ropogós szardella (sambal ikan bilis);

                        09.7953

                        ex

                        1605 10 00

                        05

                        Búzakeményítő, só, cukor, ételízesítő keverék, rák és töltelék felhasználásával készült rákgombóc;

                        2019. november 21-től 2019. december 31-ig
                        2020. január 1-jétől 2020. december 31-ig és azután minden évben január 1-jétől december 31-ig

                        39 tonna

                        ex

                        1902 20 10

                        21

                        Garnélarák, búzakeményítő, tápióka, víz, zöldhagyma, gyömbér, cukor és só felhasználásával készült garnélagombóc; Főként garnélarák, csirke, kukoricakeményítő, növényi olaj, feketebors, szezámmagolaj és víz felhasználásával készült shaomai; Garnélarák, só, olaj, cukor, gyömbér, bors, tojás, ecet és szójamártás felhasználásával készült sült garnélawonton;

                        91

                        ex

                        1605 21 10

                        05

                        350 tonna

                        ex

                        1605 21 90

                        05

                        ex

                        1605 29 00

                        05

                        ex

                        1605 54 00

                        10

                        Tintahal, búzakeményítő, só, cukor és ételízesítő keverék felhasználásával készült tintahalgombóc; Languszta ízesítésű gombóc: tintahal, hal és rák húsából.

               (1)  A Tanács 2658/87/EGK rendelete (1987. július 23.) a vám- és a statisztikai nómenklatúráról, valamint a Közös Vámtarifáról (HL L 256., 1987.9.7., 1. o.).

               (2)  A Bizottság (EU) 2018/1602 végrehajtási rendelete (2018. október 11.) a vám- és a statisztikai nómenklatúráról, valamint a Közös Vámtarifáról szóló 2658/87/EGK tanácsi rendelet I. mellékletének módosításáról (HL L 273., 2018.10.31., 1. o.).


title: A Bizottság (EU) 2019/1928 végrehajtási rendelete (2019. november 19.) az 1306/2013/EU európai parlamenti és tanácsi rendelet szerinti közvetlen kifizetésekre a 2019. naptári év vonatkozásában alkalmazandó kiigazítási arány módosításáról és az (EU) 2019/916 bizottsági végrehajtási rendelet hatályon kívül helyezéséről

text:
                  20.11.2019

                  HU

                  Az Európai Unió Hivatalos Lapja

                  L 299/49

         A BIZOTTSÁG (EU) 2019/1928 VÉGREHAJTÁSI RENDELETE
         (2019. november 19.)
         az 1306/2013/EU európai parlamenti és tanácsi rendelet szerinti közvetlen kifizetésekre a 2019. naptári év vonatkozásában alkalmazandó kiigazítási arány módosításáról és az (EU) 2019/916 bizottsági végrehajtási rendelet hatályon kívül helyezéséről
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a közös agrárpolitika finanszírozásáról, irányításáról és monitoringjáról és a 352/78/EGK, a 165/94/EK, a 2799/98/EK, a 814/2000/EK, az 1290/2005/EK és a 485/2008/EK tanácsi rendelet hatályon kívül helyezéséről szóló, 2013. december 17-i 1306/2013/EU európai parlamenti és tanácsi rendeletre (1) és különösen annak 26. cikke (4) bekezdésére,
         a Mezőgazdasági Alapok Bizottságával való konzultációt követően,
         mivel:

                     (1)

                     Az (EU) 2019/916 bizottsági végrehajtási rendelet (2) az 1306/2013/EU rendelet alapján rögzítette a közvetlen kifizetésekre alkalmazandó kiigazítási arányt a 2019. naptári év vonatkozásában. E kiigazítási arány meghatározása a 2020. évi költségvetési tervezet keretében rendelkezésre álló információk alapján történt, figyelembe véve különösen az 1306/2013/EU rendelet 25. cikkében említett, a pénzügyi fegyelmi mechanizmus alkalmazása révén a mezőgazdasági válságokra képzett tartalék 478 millió EUR-t kitevő összegét.

                     (2)

                     Bár a pénzügyi fegyelem szükségességével összefüggő összeg a mezőgazdasági válságokra képzett tartalék esetében továbbra is 478 millió EUR marad, a Bizottságnak a 2020. évi költségvetési tervezethez benyújtott 1. számú módosítási indítványában szereplő, a közvetlen kifizetésekre és a piachoz kapcsolódó kiadásokra vonatkozó előrejelzésekkel kapcsolatban elérhető információk alapján ugyanakkor indokolt módosítani a pénzügyi fegyelmi mechanizmus szerinti kiigazításnak az (EU) 2019/916 végrehajtási rendeletben megállapított mértékét.

                     (3)

                     Következésképpen a Bizottság rendelkezésére álló új információk alapján helyénvaló a kiigazítási arányt az 1306/2013/EU rendelet 26. cikkének (4) bekezdésével összhangban módosítani azon naptári év december 1-je előtt, amelyre a kiigazítási arány alkalmazandó.

                     (4)

                     Általános szabályként az adott (N.) naptári évre közvetlen kifizetés iránti támogatási kérelmet benyújtó mezőgazdasági termelők részére az (N +1 pénzügyi éven belüli rögzített kifizetési időszakban kell folyósítani a kifizetést. A tagállamok azonban – bizonyos korlátokon belül – a szóban forgó kifizetési időszak lejárta után, késedelmesen is teljesíthetnek a mezőgazdasági termelők részére kifizetéseket. Az ilyen késedelmes kifizetések teljesítésére egy későbbi pénzügyi évben is sor kerülhet. Ha egy adott naptári évben pénzügyi fegyelmet kell alkalmazni, a kiigazítási arányt csak azokra a kifizetésekre szabad alkalmazni, amelyekre vonatkozóan a támogatási kérelmet abban a naptári évben nyújtották be, amelyre a pénzügyi fegyelmet alkalmazni kell. Ezért a mezőgazdasági termelők közötti egyenlő bánásmód biztosítása érdekében indokolt úgy rendelkezni, hogy a kiigazítási arány csak azokra a kifizetésekre legyen alkalmazandó, amelyekre vonatkozóan a támogatási kérelmet abban a naptári évben nyújtották be, amelyre a pénzügyi fegyelmet alkalmazni kell, függetlenül attól, hogy a kifizetést mikor folyósítják a mezőgazdasági termelők részére.

                     (5)

                     Az 1307/2013/EU európai parlamenti és tanácsi rendelet (3) 8. cikkének (1) bekezdése előírja, hogy az 1306/2013/EU rendelet 26. cikkének megfelelően meghatározott, a közvetlen kifizetésekre vonatkozó kiigazítási arány csak az adott naptári évben a mezőgazdasági termelőknek nyújtandó olyan közvetlen kifizetésekre alkalmazandó, amelyek összege meghaladja a +1EUR-t. Emellett az 1307/2013/EU rendelet 8. cikkének (2) bekezdése úgy rendelkezik, hogy a közvetlen kifizetések fokozatos bevezetése következtében a kiigazítási arány Horvátország esetében csak 2022. január 1-jétől alkalmazandó. Az e rendeletben meghatározandó kiigazítási arányt ezért az említett tagállam mezőgazdasági termelőinek folyósított kifizetésekre nem kell alkalmazni.

                     (6)

                     A mezőgazdasági termelők 2019. naptári évre vonatkozó, közvetlen kifizetés iránti kérelmei alapján nyújtandó valamennyi kifizetés összegét a módosított kiigazítási arány figyelembevételével kell megállapítani. Az egyértelműség érdekében az (EU) 2019/916 végrehajtási rendeletet ezért hatályon kívül kell helyezni.

                     (7)

                     Annak érdekében, hogy a módosított kiigazítási arány alkalmazandó legyen az 1306/2013/EU rendeletben a kifizetések mezőgazdasági termelők részére való teljesítésének megkezdésére előírt időponttól, ezt a rendeletet 2019. december 1-jétől indokolt alkalmazni,

               ELFOGADTA EZT A RENDELETET:

            1. cikk

               (1)   Az 1307/2013/EU rendelet I. mellékletében felsorolt támogatási rendszerek keretében a mezőgazdasági termelőknek a 2019. naptári év tekintetében benyújtott támogatási kérelmek alapján teljesítendő, 2 000EUR-t meghaladó összegű közvetlen kifizetések összegét – az 1306/2013/EU rendelet 25. és 26. cikke szerinti kiigazítási arány rögzítése céljából, és az 1307/2013/EU rendelet 8. cikkének (1) bekezdésével összhangban –1,432635 %-os kiigazítási arány alkalmazásával csökkenteni kell.

               (2)   Az (1) bekezdésben meghatározott csökkentés Horvátország esetében nem alkalmazandó.

            2. cikk
            Az (EU) 2019/916 végrehajtási rendelet hatályát veszti.

            3. cikk
            Ez a rendelet az Európai Unió Hivatalos Lapjában való kihirdetését követő hetedik napon lép hatályba.
            Ezt a rendeletet 2019. december 1-jétől kell alkalmazni.

            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2019. november 19-én.

                  a Bizottság részéről

                  az elnök

               Jean-Claude JUNCKER

            (1)  HL L 347., 2013.12.20., 549. o.

            (2)  A Bizottság (EU) 2019/916 végrehajtási rendelete (2019. június 4.) az 1306/2013/EU európai parlamenti és tanácsi rendelet alapján a közvetlen kifizetésekre alkalmazandó kiigazítási aránynak a 2019. naptári év vonatkozásában történő rögzítéséről (HL L 146., 2019.6.5., 98. o.).

            (3)  Az Európai Parlament és a Tanács 1307/2013/EU rendelete (2013. december 17.) a közös agrárpolitika keretébe tartozó támogatási rendszerek alapján a mezőgazdasági termelők részére nyújtott közvetlen kifizetésekre vonatkozó szabályok megállapításáról, valamint a 637/2008/EK és a 73/2009/EK tanácsi rendelet hatályon kívül helyezéséről (HL L 347., 2013.12.20., 608. o.).


title: A Bizottság (EU) 2019/1980 Végrehajtási Rendelete (2019. november 26.) az 1484/95/EK rendeletnek a baromfihús- és tojáságazatban alkalmazandó, valamint a tojásalbuminra vonatkozó irányadó árak meghatározása tekintetében történő módosításáról

text:
                  29.11.2019

                  HU

                  Az Európai Unió Hivatalos Lapja

                  L 308/69

         A BIZOTTSÁG (EU) 2019/1980 VÉGREHAJTÁSI RENDELETE
         (2019. november 26.)
         az 1484/95/EK rendeletnek a baromfihús- és tojáságazatban alkalmazandó, valamint a tojásalbuminra vonatkozó irányadó árak meghatározása tekintetében történő módosításáról
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a mezőgazdasági termékpiacok közös szervezésének létrehozásáról és a 922/72/EGK, a 234/79/EGK, az 1037/2001/EK és az 1234/2007/EK tanácsi rendelet hatályon kívül helyezéséről szóló, 2013. december 17-i 1308/2013/EU európai parlamenti és tanácsi rendeletre (1) és különösen annak 183. cikke b) pontjára,
         tekintettel a mezőgazdasági termékek feldolgozásával előállított egyes árucikkekre alkalmazandó kereskedelmi szabályokról és az 1216/2009/EK, valamint a 614/2009/EK tanácsi rendelet hatályon kívül helyezéséről szóló, 2014. április 16-i 510/2014/EU európai parlamenti és tanácsi rendeletre (2) és különösen annak 5. cikke (6) bekezdésének a) pontjára,
         mivel:

                     (1)

                     Az 1484/95/EK bizottsági rendelet (3) meghatározta a baromfihús- és a tojáságazatra, valamint a tojásalbuminra vonatkozó kiegészítőimportvám-rendszer végrehajtásának részletes szabályait, és megállapította az érintett termékekre alkalmazandó irányadó árakat.

                     (2)

                     A baromfihús- és tojáságazati termékekre, valamint a tojásalbuminra vonatkozó irányadó árak meghatározásának alapjául szolgáló adatok rendszeresen végrehajtott ellenőrzéséből az derül ki, hogy bizonyos termékek behozatalának vonatkozásában az irányadó árakat helyénvaló a származási hely szerinti árkülönbségek figyelembevételével módosítani.

                     (3)

                     Az 1484/95/EK rendeletet ennek megfelelően módosítani kell.

                     (4)

                     Tekintettel annak szükségességére, hogy az intézkedés alkalmazása a frissített adatok rendelkezésre bocsátását követően mihamarabb megkezdődjék, indokolt előírni, hogy e rendelet a kihirdetésének napján lépjen hatályba,

               ELFOGADTA EZT A RENDELETET:

            1. cikk
            Az 1484/95/EK rendelet I. mellékletének helyébe e rendelet mellékletének szövege lép.

            2. cikk
            Ez a rendelet az Európai Unió Hivatalos Lapjában való kihirdetésének napján lép hatályba.

            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2019. november 26-án.

                  a Bizottság részéről

                  az elnök nevében,

               Jerzy PLEWA

                  főigazgató

                  Mezőgazdasági és Vidékfejlesztési Főigazgatóság

            (1)  HL L 347., 2013.12.20., 671. o.

            (2)  HL L 150., 2014.5.20., 1. o.

            (3)  A Bizottság 1484/95/EK rendelete (1995. június 28.) a kiegészítőimportvám-rendszer végrehajtásával kapcsolatos részletes szabályoknak és az irányadó áraknak a baromfihús- és tojáságazat, valamint a tojásalbumin tekintetében történő megállapításáról, valamint a 163/67/EGK rendelet hatályon kívül helyezéséről (HL L 145., 1995.6.29., 47. o.).

            MELLÉKLET

                  „I. MELLÉKLET

                              KN-kód

                              Árumegnevezés

                              Irányadó ár
                              (EUR/100 kg)

                              A 3. cikkben említett biztosíték
                              (EUR/100 kg)

                              Származási hely  (1)

                              0207 12 90

                              A Gallus domesticus fajhoz tartozó, tisztított és bontott, 65 %-os csirke, fagyasztva

                              135,4

                              0

                              AR

                              0207 14 10

                              A Gallus domesticus fajhoz tartozó baromfi darabolva, csont nélkül, fagyasztva

                              236,9
                              213,0
                              244,8
                              233,7

                              19
                              26
                              17
                              20

                              AR
                              BR
                              CL
                              TH

                              1602 32 11

                              A Gallus domesticus fajhoz tartozó baromfiból készült termékek főzés nélkül

                              284,0

                              1

                              BR

            ”
               (1)  A Közösség harmadik országokkal folytatott külkereskedelmére vonatkozó statisztikáról szóló 471/2009/EK európai parlamenti és tanácsi rendeletnek az országok és területek nómenklatúrájának frissítése tekintetében történő végrehajtásáról szóló, 2012. november 27-i 1106/2012/EU bizottsági rendeletben (HL L 328., 2012.11.28., 7. o.) meghatározott országnómenklatúra szerint.


title: A Bizottság (EU) 2020/159 végrehajtási rendelete (2020. február 5.) az Enterococcus faecium DSM 7134 elválasztott malacok és hízósertések takarmány-adalékanyagaként való engedélyezésének megújításáról, valamint az 538/2007/EK rendelet hatályon kívül helyezéséről (az engedély jogosultja: Lactosan Starterkulturen GmbH & Co) (EGT-vonatkozású szöveg)

text:
                  6.2.2020

                  HU

                  Az Európai Unió Hivatalos Lapja

                  L 34/22

         A BIZOTTSÁG (EU) 2020/159 VÉGREHAJTÁSI RENDELETE
         (2020. február 5.)
         az Enterococcus faecium DSM 7134 elválasztott malacok és hízósertések takarmány-adalékanyagaként való engedélyezésének megújításáról, valamint az 538/2007/EK rendelet hatályon kívül helyezéséről (az engedély jogosultja: Lactosan Starterkulturen GmbH & Co)
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a takarmányozási célra felhasznált adalékanyagokról szóló, 2003. szeptember 22-i 1831/2003/EK európai parlamenti és tanácsi rendeletre (1) és különösen annak 9. cikke (2) bekezdésére,
         mivel:

                     (1)

                     Az 1831/2003/EK rendelet rendelkezik az adalékanyagok takarmányokban történő felhasználásának engedélyezéséről, valamint az engedélyek megadásának vagy megújításának feltételeiről és eljárásairól.

                     (2)

                     Az 538/2007/EK bizottsági rendelet (2) 10 évre engedélyezte az Enterococcus faecium DSM 7134 elválasztott malacok és hízósertések takarmány-adalékanyagaként történő felhasználását.

                     (3)

                     Az 1831/2003/EK rendelet 14. cikke (1) bekezdésével összhangban az említett engedély jogosultja kérelmet nyújtott be az Enterococcus faecium DSM 7134 elválasztott malacok és hízósertések takarmány-adalékanyagaként való engedélyezésének megújítása iránt, kérelmezve, hogy az adalékanyagot az „állattenyésztésben alkalmazott adalékanyagok” kategóriába sorolják. A kérelemhez csatolták az 1831/2003/EK rendelet 14. cikkének (2) bekezdésében előírt adatokat és dokumentumokat.

                     (4)

                     Az Európai Élelmiszerbiztonsági Hatóság (a továbbiakban: Hatóság) 2019. február 27-i véleményében (3) megállapította, hogy a kérelmező által szolgáltatott adatok alapján az adalékanyag megfelel az engedélyezés feltételeinek. A Hatóság arra a következtetésre jutott, hogy az Enterococcus faecium DSM 7134 az engedélyezett felhasználási feltételek mellett biztonságos marad a célállatok, a fogyasztók és a felhasználók számára, valamint a környezet szempontjából. A Hatóság ugyanakkor azt is megállapította, hogy az adalékanyag potenciális bőr- és légzőszervi szenzibilizálónak minősül. A Bizottság ezért úgy véli, hogy megfelelő védintézkedéseket kell hozni az emberi egészségre, különösen az adalékanyag felhasználóira gyakorolt káros hatások megelőzése érdekében.

                     (5)

                     Az Enterococcus faecium DSM 7134 értékelése azt mutatja, hogy az 1831/2003/EK rendelet 5. cikkében előírt engedélyezési feltételek teljesülnek. Ennek megfelelően a szóban forgó adalékanyagra megadott engedélyt az e rendelet mellékletében meghatározottak szerint meg kell újítani.

                     (6)

                     Az Enterococcus faecium DSM 7134 takarmány-adalékanyagként való engedélyezésének az e rendelet mellékletében megállapított feltételek szerinti megújítása következtében az 538/2007/EK rendeletet hatályon kívül kell helyezni.

                     (7)

                     Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,

               ELFOGADTA EZT A RENDELETET:

            1. cikk
            A mellékletben meghatározott, az „állattenyésztésben alkalmazott adalékanyagok” adalékanyag-kategóriába és a „bélflóra-stabilizálók” funkcionális csoportba tartozó adalékanyagra megadott engedély a mellékletben meghatározott feltételek mellett megújításra kerül.

            2. cikk
            Az 538/2007/EK rendelet hatályát veszti.

            3. cikk
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.

            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2020. február 5-én.

                  a Bizottság részéről

                  az elnök

               Ursula VON DER LEYEN

            (1)  HL L 268., 2003.10.18., 29. o.

            (2)  A Bizottság 538/2007/EK rendelete (2007. május 15.) az Enterococcus faecium DSM 7134 (Bonvital) új felhasználásának takarmány-adalékanyagként való engedélyezéséről (HL L 128., 2007.5.16., 16. o.).

            (3)  EFSA Journal 2019; 17(3):5650.

            Melléklet

                        Az adalékanyag azonosító száma

                        Az engedély jogosultjának neve

                        Adalékanyag
                        (kereskedelmi név)

                        Összetétel, kémiai képlet, leírás, analitikai módszer

                        Állatfaj vagy -kategória

                        Maximális életkor

                        Legkisebb tartalom

                        Legnagyobb tartalom

                        Egyéb rendelkezések

                        Az engedély lejárta

                        CFU/kg 12 %-os nedvességtartalmú teljes értékű takarmányban

                           Kategória: állattenyésztésben alkalmazott adalékanyagok. Funkcionális csoport: bélflóra-stabilizálók.

                        4b1841

                        Lactosan
                        Starterkulturen
                        GmbH & Co

                           Enterococcus faecium DSM 7134

                           Az adalékanyag összetétele:

                           Enterococcus faecium DSM 7134 készítmény,
                        amely legalább az alábbiakat tartalmazza:
                        Por formában: 1 × 1010 CFU/g adalékanyag
                        Granulátum formában (mikrokapszulázott): 1 × 1010 CFU/g adalékanyag

                        A hatóanyag jellemzése: (Elválasztott) malacok

                        –

                        0,5 x 109

                        4 x 109

                                    1.

                                    Az adalékanyag és az előkeverékek használati utasításában fel kell tüntetni a tárolási feltételeket és a hőkezeléssel szembeni stabilitást.

                                    2.

                                    Az adalékanyag és az előkeverékek felhasználóira vonatkozóan a takarmányipari vállalkozóknak munkafolyamatokat és szervezeti intézkedéseket kell meghatározniuk a használatból fakadó lehetséges kockázatok kezelésére. Ha a kockázatokat e folyamatokkal vagy intézkedésekkel nem lehet kiküszöbölni vagy minimálisra csökkenteni, akkor az adalékanyagot és az előkeverékeket egyéni védőeszközökkel, többek között védőmaszkkal, bőrvédő eszközökkel és szemvédővel kell használni.

                        2030. február 26.

                        Életképes Enterococcus faecium DSM 7134 sejtek

                           Analitikai módszer
                            (1)

                        Számlálásra: lemezkenéses módszer epe-eszkulin-azid-agar alkalmazásával (EN 15788)
                        Azonosításra: pulzáló erőterű
                        gélelektroforézis (PFGE)

                        Hízósertések

                        –

                        0,2 x 109

                        1 x 109

                        2030. február 26.

               (1)  Az analitikai módszerek részletes leírása a referencialaboratórium honlapján található: https://ec.europa.eu/jrc/en/eurl/feed-additives/evaluation-reports